b'\n_START_ARTICLE_\nDDRs herrelandslag i fotball\n_START_SECTION_\nHistorie\n_START_PARAGRAPH_\nI 1949, f\xc3\xb8r DDR ble grunnlagt og mens private fotballklubber fortsatt var forbudt under den sovjetiske okkupasjonen, ble de allikevel gjort anstrengelser for \xc3\xa5 spille fotball. Fotballtreneren Helmut Sch\xc3\xb6n trente lag fra Sachsen og SBZ f\xc3\xb8r han flyttet til vesten. Den 6. februar 1951 s\xc3\xb8kte DDR om medlemskap i FIFA, noe det ble protestert mot av DFB, som allerede var fullt medlem. FIFA aksepterte DDRs forbund (senere kalt DFV - Deutscher Fu\xc3\x9fball-Verband) den 6. oktober 1951 som provisorisk medlem og fra den 24. juli 1952 ble det fullt medlem._NEWLINE_Den f\xc3\xb8rste internasjonale kampen, som var mer en vennskapskamp enn en faktisk konkurransepreget kamp, fant sted den 21. september 1952 mot Polen i Warszawa, hvor DDR tapte 3\xe2\x80\x930 foran et publikum p\xc3\xa5 35 000. Den f\xc3\xb8rste hjemmekampen kom den 14. juni 1953 mot Bulgaria, en kamp som endte 0-0 foran 55 000 p\xc3\xa5 Heinz-Steyer Stadion i Dresden. Bare tre dager senere ville 1953 oppr\xc3\xb8ret i DDR ha forhindret en s\xc3\xa5 stor folkeforsamling.  _NEWLINE_Den 8. mai 1954 ble kampene gjenopptatt etter oppr\xc3\xb8ret med et 1\xe2\x80\x930-nederlag mot Romania. DDR hadde ikke engang vurdert \xc3\xa5 stille opp i VM i fotball 1954, som bare to m\xc3\xa5neder senere ble vunnet av Vest-Tyskland. Denne seieren for\xc3\xa5rsaket mye eufori i vesten og DDR fors\xc3\xb8kte \xc3\xa5 svare p\xc3\xa5 dette ved \xc3\xa5 forlate sin politikk som gikk ut p\xc3\xa5 \xc3\xa5 la laget fremst\xc3\xa5 som en gruppe av sosialistiske rollemodeller for \xc2\xabden nye tyske stat\xc2\xbb, og i stedet ble spillere valgt ut p\xc3\xa5 grunnlag av deres kvalitet som fotballspillere. DDR gikk inn i kvalifiseringen for fotball-VM i 1958 og var vert for Wales den 19. mai 1957 p\xc3\xa5 Zentralstadion i Leipzig, hvor 120 000 tilskuere s\xc3\xa5 DDR vinne 2\xe2\x80\x931. DDR hadde ikke s\xc3\xa5 mye suksess som sin vestlige motpart i verdensmesterskap eller europamesterskap, allikevel var laget alltid en respektert motstander i kvalifiseringsrundende.\n_START_SECTION_\nVM i fotball 1974\n_START_PARAGRAPH_\nLaget kvalifiserte seg aldri for spill under UEFA, men deltok i ett sluttspill under FIFA; Vest-Tyskland 1974. Turneringen var arrangert i Vest-Tyskland og begge tyske lag havnet i samme gruppe i f\xc3\xb8rste runde. Med seier mot Chile og Australia kvalifiserte begge tyske lag seg for den andre runden med en tysk kamp som avgj\xc3\xb8rende for plass nummer \xc3\xa9n og to i gruppen. _NEWLINE_Selv om begge lag visste at de var videre var kampen den 22. juni 1974 i Hamburg b\xc3\xa5de politisk og f\xc3\xb8lelsesmessig ladet. DDR slo Vest-Tyskland 1\xe2\x80\x930, takket v\xc3\xa6re J\xc3\xbcrgen Sparwasser. Dette ble en pyrrhosseier siden DDRs lag etter seieren havnet i en antagelig hardere gruppe i andre runde. DDR tapte b\xc3\xa5de mot Brasil og Nederland, men sikret seg tredjeplass i gruppen etter uavgjort med Argentina. _NEWLINE_Vest-Tyskland forandret lagoppstillingen etter tapet mot DDR og vant alle kamper i gruppe B mot Jugoslavia, Sverige, Polen og til slutt finalen i VM mot Nederland.\n_START_SECTION_\nSommer-OL\n_START_PARAGRAPH_\nDDR oppn\xc3\xa5dde st\xc3\xb8rre suksess med fotball i Sommer-OL enn i VM. F\xc3\xb8r 1968 sendte b\xc3\xa5de Vest-Tyskland og DDR et forent tysk lag til de Olympiske Leker, men f\xc3\xb8r Sommer-OL 1964 hadde den \xc3\xb8sttyske siden sl\xc3\xa5tt sin vestlige motpart for \xc3\xa5 bli valgt. De vant deretter bronse for Tyskland. Som DDR vant de bronse i sommerolympiaden i M\xc3\xbcnchen i 1972, gull i sommerolympiaden i 1976 og s\xc3\xb8lv i sommerolympiaden i Moskva i 1980.\n_START_SECTION_\nProblemer utover 1980-tallet\n_START_PARAGRAPH_\nUtover 1980-tallet gikk det nedover med fotball i DDR, som med andre deler av det offentlig liv. Tre millioner \xc3\xb8sttyskere hadde flyktet til vesten f\xc3\xb8r Berlinmuren ble reist i 1961 og noen lyktes ogs\xc3\xa5 siden. Alle \xc3\xb8sttyskere hadde automatisk rett p\xc3\xa5 et vesttysk pass, men fotballspillere som hadde spilt for DFV, som Norbert Nachtweih og J\xc3\xbcrgen Pahl som flyktet i oktober 1976 via en U21-kamp i Tyrkia, kunne ikke spille internasjonalt for DFB etter FIFA-reglene.\n_START_SECTION_\nKvalifisering til EM i fotball 1992\n_START_PARAGRAPH_\nTrekningen til kvalifiseringen til EM i fotball i 1992 fant sted den 2. februar 1990 og DDR havnet i gruppe 5 sammen med Belgia, Wales, Luxembourg og Vest-Tyskland. Den 23. august samme \xc3\xa5r vedtok Folkekammeret at landet skulle forenes med Vest-Tyskland den den 3. oktober. Kampen mot Belgia den 12. september var allerede planlagt og den ble spilt som en vennskapskamp. Det var ogs\xc3\xa5 meningen at DDR skulle m\xc3\xb8te Vest-Tyskland den 14. november i Leipzig for \xc3\xa5 feire sammensl\xc3\xa5ingen av DFB og DFV, men kampen ble avlyst p\xc3\xa5 grunn av oppt\xc3\xb8yer p\xc3\xa5 \xc3\xb8sttyske fotballarenaer. _NEWLINE_Kort tid etter gjenforeningen fikk spillere som hadde spilt for \xc3\xb8sttyske lag tillatelse av FIFA til \xc3\xa5 spille for Tysklands landslag.\n_START_SECTION_\n\xc3\x98st mot vest\n_START_PARAGRAPH_\nDe \xc3\xa5rene de to tyske lagene eksisterte m\xc3\xb8ttes DDR og Vest-Tyskland hverandre bare en h\xc3\xa5ndfull ganger. Det eneste minneverdige m\xc3\xb8tet med profesjonelle spillere fra Vest-Tyskland var i VM i fotball i 1974 da DDR vant 1\xe2\x80\x930. Tre andre kamper ble spilt i Sommer-OL der bare amat\xc3\xb8rspillere representerte Vest-Tyskland, som den unge Uli Hoene\xc3\x9f. I den inter-tyske kvalifiseringen f\xc3\xb8r Sommer-OL 1964, ende det vesttyske laget opp med \xc3\xa5 representere Tyskland. I 1972 m\xc3\xb8ttes DDR og Vest-Tyskland i sommerolympiaden i andre runde og DDR vant da 3-2.'